Groot hoeveelheid miergif in vermoorde kleuter se liggaam aangetrefMortimer Saunders in die hof. Foto: ANA. WAARSKUWING: Die berig bevat uiters grafiese besonderhede en kan sensitiewe lesers en kinders ontstel. Jacobus van Zyl, ŉ forensiese ontleder vir die staat, het Woensdag aan die Wes-Kaapse hooggeregshof gesê dat Courtney Pieters (3) wat verlede jaar in Mei vermoor is ŉ groot hoeveelheid miergif toegedien is voor haar dood. Mortimer Saunders, die man wat beskuldig word van die verkragting van en moord op Pieters, het vroeër aan die hof erken dat hy vir haar miergif ingegee het voor hy haar later verwurg het. Volgens Van Zyl het hy ŉ deel van Pieters se maag, nier, lewer, derms sowel as bloedmonsters ontvang en is spesifiek gevra om ondersoek in te stel na aanduidings van miergif. “Ek was baie verras om dit in haar bloed aan te tref, want die meeste plaagdoders metaboliseer baie vinnig en verlaat die liggaam deur die urien of vaste menslike uitskeiding. Dit is in hierdie geval in die bloed aangetref, want wanneer jy doodgaan, stop jou metabolisme,” het Van Zyl gesê. Hy het ook gesê Courtney is vinnig dood weens die hoë dosis gif, maar daar was steeds genoeg tyd vir metabolisering om plaas te vind aangesien van die gif in haar derms ook opgespoor is. Van Zyl het 0,8 mg per liter insekweerder in haar bloed en 1,75 ml in haar derms opgespoor. “Dis erger vir kinders om vergiftig te word en hulle kan nie soos volwassenes herstel nie. Volwassenes se ensieme kan herstel as hulle ŉ klein hoeveelheid gif inkry, maar ŉ kind sal onmiddellik medies behandel moet word,” het Van Zyl gesê. Courtney is 4 Mei 2017 die laaste keer lewend gesien naby haar huis in Elsiesrivier. Sy is op 13 Mei in ŉ vlak graf in die Epping-nywerheidsgebied aangetref en Saunders is die volgende dag in hegtenis geneem. Saunders, wat destyds ŉ kamer in die Pieters-huis gehuur het, het vroeër in die hof in ŉ beëdigde verklaring erken dat hy Courtney op 4 Mei 2017 in haar ouerhuis in Elsiesrivier miergif ingegee en toe verwurg het. Hy ontken dat hy haar verkrag het, maar het wel erken dat hy sy vingers gebruik het om haar te penetreer ná haar dood. Die saak word na verwagting Donderdag hervat.